সেনাবাহিনীতে অভ্যুত্থান প্রচেষ্টার খবরে শঙ্কিত না হয়ে পারা যায় না। গত ১৯ জানুয়ারি সেনা সদরে আয়োজিত এক সংবাদ সম্মেলনে উচ্চপদস্থ সেনা কর্মকর্তারা এই ব্যর্থ সেনা অভ্যুত্থানের কথা দেশবাসীকে জানিয়েছেন। এ নিয়ে রাজনৈতিক দলগুলোও উদ্বেগ প্রকাশ করেছে। ক্ষমতাসীন আওয়ামী লীগ অভিযোগের আঙুল তুলে বিএনপির দিকে। প্রধানমন্ত্রী শেখ হাসিনা ২১ জানুয়ারি গণভবনে নোয়াখালী জেলা আওয়ামী লীগ নেতাদের সঙ্গে এক বৈঠকে বলেন, সেনা-অভ্যুত্থান চেষ্টার ব্যাপারে বিরোধী দল জড়িত। তিনি চট্টগ্রামের সমাবেশে বেগম খালেদা জিয়ার বক্তৃতার প্রসঙ্গ টেনে বলেন, তাদের বক্তৃতা-বিবৃতি একবার এনালাইসিস করলেই অনেক কিছু পরিষ্কার হয়ে যায়। তিনি হত্যা-ক্যুর রাজনীতির জন্য বিএনপি দায়ী উল্লেখ করে আরও বলেন, সেনাবাহিনীর ৬০০ অফিসারকে জিয়া হত্যা করেছেন। আওয়ামী লীগ সাধারণ সম্পাদক সৈয়দ আশরাফও ১৯ জানুয়ারি সংবাদ সম্মেলন করে যে বক্তব্য দেন, তাতে সেনা-অভ্যুত্থান চেষ্টার জন্য বিএনপিকে অভিযুক্ত করেন।